## Educació avança un nou decret per a millorar les condicions laborals de la Inspecció Educativa de la Comunitat Valenciana

*** Es tracta d’una reivindicació d’este col·lectiu que no va ser atesa per l’anterior Govern
* El secretari autonòmic d’Educació s’ha reunit amb representants de la Unió Sindical d’Inspectors d’Educació (USIE) per a atendre les seues necessitats**

La Conselleria d’Educació, Cultura, Universitats i Ocupació treballa en un nou decret per a millorar les condicions laborals de la Inspecció Educativa de la Comunitat Valenciana.

Així ho ha traslladat el secretari autonòmic d’Educació, Daniel McEvoy, en una reunió que ha mantingut, este divendres, amb representants de la Unió Sindical d’Inspectors d’Educació (USIE), principal sindicat d’este cos, per a conéixer les seues reivindicacions professionals.

Daniel McEvoy ha avançat que la Direcció General de Personal Docent ultima un nou decret amb l’objectiu d’enviar l’esborrany la setmana que ve. “El decret arreplega reivindicacions històriques d’este col·lectiu que l’anterior Govern no va tindre en compte, com la consideració del nivell 28”, ha indicat el secretari autonòmic.

D’altra banda, en la trobada, Daniel McEvoy ha aprofitat per a destacar el paper tan important dels inspectors en el sistema educatiu valencià i ha agraït “la labor d’este cos, especialment important després de la riuada del mes d’octubre de 2024, però també per totes i cada una de les actuacions que duen a terme de manera quotidiana amb gran professionalitat”.

Fecha: 05/09/2025